# Aqüeducte de les Ferreres

### De Viquipèdia

Aqüeducte de les Ferreres a Tarragona

L'Aqüeducte de les Ferreres (també anomenat Pont del Diable) és un pont aqüeducte romà aixecat entre els costats del barranc dels Arcs al terme de Tarragona que duia aigua del riu Francolí a l'antiga ciutat de Tàrraco. És un dels aqüeductes més monumentals i ben conservats de l'època romana i el més important de Catalunya.

## [edita] Història

Malgrat que no es coneix la dada exacte de la construcció de l'aqüeducte, sembla probable que s'hagi aixecat al segle I dC, en l'època de l'emperador August, coincidint amb el creixement de Tàrraco per la urbanització de la part alta de la ciutat, seu del Concilium provinciae de Hispània Citerior.

L'aqüeducte va estar en funció fins a l'edat mitjana. Va ser restaurat als segle X —sota el regne del califa Abd al-Rahman III de Còrdova— i una altre vegada al segle XVIII. Durant el segle XIX i el segle XX es van dur a terme diversos treballs de conservació per a aturar el deteriorament del monument.

En 1905 es va declarar Bé Cultural d'Interès Nacional i en 2000 Patrimoni de la Humanitat per la UNESCO com a part del Conjunt arqueològic de Tàrraco. Després de l'adquisició del terreny per l'Ajuntament de Tarragona es va inaugurar a l'any 2005 el «Parc Ecohistòric del Pont del Diable» per a protegir el monument tant com el seu entorn natural.

## [edita] Dimensions

Vista esquemàtica del Aqüeducte de les Ferreres

El pont té una llargada de 217 m i una alçada màxima de 27 m, sense comptar la galeria de conducció de l'aigua, avui destruïda, que devia fer uns 2 metres més. Consta de dos nivells d'arcades sobreposades amb 11 arcs al nivell inferior i 25 arcs al nivell superior. Els arcs tenen una amplada (llum) de 6,30 m, una alçada de 5,70 m (on no s'han d'adaptar al desnivell del barranc) i una gruixària de 1,86 m. La distància entre els arcs és de 8 m. La cota de l'aqüeducte al costat nord és de 56,8 m i la costat sud de 56,4 m.

## [edita] Construcció

Tota l'estructura del pont fou construïda en opus quadratum, blocs de pedra regulars, tallats en forma de sillars lleugerament encoixinats i col·locats en sec, sense ciment a les seves juntes. El canal que duia l'aigua fou construït en opus signinum, amb un morter impermeable a base de calç i ceràmica. La pedra per l'obra fou treta d'una pedrera situada en un turó pròxim al monument, conegut com coves de la Pedrera.

## [edita] Recorregut

La captació de l'aigua al riu Francolí es feia mitjançant una resclosa en un indret anomenat Torre del Comte, situat entre els pobles de Rourell i Puigdelfí a uns 15 km de Tarragona. A partir d'aquí fou conduïda per un canal cap a Tàrraco, primer en paral·lel al riu i des del pont del Codony seguint les corbes de nivell aprofitant els pendents naturals del terreny fins a arribar a la comella del barranc dels Arcs que es va salvar mitjançant el famós pont aqüeducte. Al costat sud del barranc el canal seguia per l'antic camí de l'Àngel i entrava a la ciutat per l'avinguda Catalunya on l'aigua fou recollida i depurada en un gran dipòsit, anomenat castellum aquae (llatí per torre d'aigua) i després distribuïda per una xarxa de canonades de plom en la zona residencial de Tàrraco.

## [edita] Llegenda del Pont del Diable

Conta la llegenda que …

  «En temps de la dominació romana i davant la necessitat que patia Tarragona d'aigua, calgué construir un aqüeducte per tal d'unir dos turons separats per una profunda torrentera. La construcció anava endavant i quan ja estaven llestes les dues rengleres d'arcades, les fortes ventades i la fúria de les tempestes enderrocaren el pont. El mestre constructor en veure l'enderroc del pont va dir tot desesperat que tant sols el dimoni podia fer un pont de mil anys de durada. Feta aquesta afirmació se li presentà de sobte Satanàs i li digué que ell aixecaria un pont aquella mateixa nit amb pedra de la pedrera del Mèdol que seria de forta durada. Se li oferiren trenta bosses plenes de moneda d'or i d'argent. Més ell no volia diners. Deia que volia l'ànima del primer que begués l'aigua que passés pel pont del diable. I tracte és tracte. El pont va ésser construït i a l'endemà el dimoni esperava a l'altra banda del pont el compliment de la paraula donada. Mentrestant, el mestre i els seus operaris des de l'altra part del pont li ensenyaren un ase que va ésser el primer habitant que va beure d'aquella aigua.»

## [edita] Curiositats

El pont apareix en la pel·lícula «La teta i la lluna» de Bigas Luna de l'any 1994.

## [edita] Visita

L'aqüeducte es troba a uns 4 km de Tarragona, a prop de l'autopista AP-7 (de Tarragona a Barcelona) i de la carretera N-240 (de Tarragona a Valls) al barri de Sant Salvador. Es pot accedir en cotxe particular fins a escassos metres del monument. També es pot arribar en autobús urbà des del centre de Tarragona amb les línies 75 i 50. La visita és lliure.

## [edita] Galeria d'imatges

| Patrimoni de la Humanitat a Catalunya |

Obres d'Antoni Gaudí (Parc Güell · Palau Güell · Casa Milà · Cripta i façana del Naixement de la Sagrada Família · Casa Vicens · Casa Batlló · Cripta de la Colònia Güell) · Monestir de Poblet · Obres de Lluís Domènech i Muntaner (Palau de la Música Catalana · Hospital de Sant Pau) · Esglésies romàniques de la Vall de Boí · Conjunt arqueològic de Tàrraco · La Patum de Berga

Coordenades: 41° 08′ 44″ N 1° 14′ 38″ E

Obtingut de "http://ca.wikipedia.org../../../a/q/%C3%BC/Aq%C3%BCeducte_de_les_Ferreres_f878.html"

Categories: Ponts | Monuments | Tarragona | Patrimoni de la Humanitat

##### Views

- Article
- Discussió
- Revisió actual

##### Cerca

##### En altres llengües

- Deutsch